**הקו החום** הוא קו מערכת אוטובוסים מהירה עתידי שיחבר בין לוד, רמלה, באר יעקב וראשון לציון. הפרויקט קודם תחילה על ידי חברת נת"ע ותוכנן במקור כקו רכבת קלה כחלק מהדנקל, אך ב-2019 שונו התוכניות, והוא החל תכנון מחדש. הפרויקט עבר לידי חברת נתיבי איילון שמקדמת אותו כ-ART שהוא מעין אוטובוס-רכבת חשמלי שנוסע באמצעות גלגלי גומי ללא צורך במסילה. ייתכן כי חלק ממנו יופעל כ-BRT בדומה למטרונית בחיפה.

אורכו המתוכנן של קו זה כ-30 קילומטרים, תוכננו לאורכו 46 תחנות והוא צפוי להסיע כ-37 מיליון איש בשנה. ביולי 2018 הוחלט כי הקו יוארך מאזור התעשייה בצפון לוד לעבר נמל התעופה בן-גוריון. בשנת 2019 הוחלט לבסוף שלא להאריך את הקו.

תוואי
-----

הקו מתחיל מצד מזרח בלוד ברחובות אבא הלל סילבר, הרצל ושדרות ירושלים, ממשיך ברמלה, ברחוב טשרניחובסקי, שדרות הרצל, שדרות חיים ויצמן, רחוב יהודה שטיין, הזית ושדרות משה ארנס, עובר לבאר יעקב וצריפין ועד ראשון לציון ברחוב ירושלים, רוטשילד, ההסתדרות, שדרות יצחק רבין, לוי אשכול, שדרות משה דיין, רחבעם זאבי ומרילנד.

היסטוריה
--------

מפת תוכנית המערכת המתוכננת משנת 2010, הכוללת את הקו החום בדרום מטרופולין תל אביב
עיריית ראשון לציון היא העירייה היחידה שהוסמכה להקים בעצמה את הקו שעובר בתחומה וזאת לשם הקדמת לוחות הזמנים. במהלך אוגוסט 2018 נערכו מפגשים עם תושבים, ומועד הסיום המשוער היה אז 2024. באוגוסט 2018 קיבלה הוועדה המחוזית לתכנון ובנייה במחוז במרכז מספר השגות שהגישה העירייה, ביניהן הארכת הקו לשכונות החדשות שצפויות להיבנות ועד למרכז הרפואי שמיר (אסף הרופא).

במאי 2019 אושר המקטע המזרחי של הקו על ידי הוועדה לתשתיות לאומיות (תת"ל 72).

באוקטובר 2019 פורסם כי ייתכן וקו הרכבת הקלה שתוכנן יוחלף במסלול נת"צ בו ינועו אוטובוסים רבי קיבולת.

ביוני 2020 פורסם כי נבדקת האפשרות להסבת הקו לרכבת מסוג mevt, אשר דומה לרכבת הקלה בירושלים, אך בניגוד אליה, עושה שימוש בגלגלי גומי. פתרון זה אינו שונה מהותית ממערכת אוטובוסים מהירה (BRT) שראש עיריית ראשון לציון, רז קינסטליך קידם מאז כניסתו לתפקיד ב-2018.

בדצמבר 2020 נחשף כי הזוכה במכרז של חברת נתיבי איילון להספקת כלי התחבורה היא חברת CRRC הסינית. אמצעי התחבורה הוא מעין רכבת על גלגלים, שאורכה הכולל המורכב כ-33 מטרים ויכולה להסיע בו זמנית עד 240 נוסעים. מדובר בכלי תחבורה חשמלי בעל טווח של כ-75 קילומטר בין הטענה להטענה. אף על פי שבתצורתו דומה לרכבת קלה, הוא נוסע על כבישים באמצעות גלגלי גומי ולא על מסילות ייעודיות וכמו כן אינו דורש קווי הזנה חשמליים לכל אורך הנסיעה אלא רק עצירות לטעינה לאחר נסיעה של עשרות קילומטר.

בשנת 2021 הוחלט שהקו החום יתוקצב לתהליך שנקרא "קידום זמינות" וכולל את הכנת הקרקע בלבד, ללא עבודות תשתית תחבורתית.

בינואר 2022 פורסם כי שוקלים לפצל את הקו לשני מקטעים: מראשון לציון עד לבית החולים שמיר (אסף הרופא) תפעל רכבת על גלגלים (ART), ומבית החולים שמיר עד לוד תפעל מערכת אוטובוסים מהירה (BRT), בדומה למטרונית בחיפה.

קישורים חיצוניים
----------------

* דף הקו החום, כפי שהיה באתר נת"ע עד להסרתו ב-2020
* הקו החום באתר המפות הממשלתי
* אתר למנויים בלבד גילי מלניצקי, תושבי ראשון לציון, אלה השטחים שיופקעו לקו החום של הרכבת הקלה, באתר הארץ, 17 ביוני 2018
* אתר למנויים בלבד נעמה ריבה, לוד מבקשת להאריך את הרכבת הקלה כך שתגיע לנתב"ג; נת"ע מסרבים, באתר הארץ, 28 ביוני 2018

הערות שוליים
------------

1. ↑  דב כהן, ביטול הקו החום: רבע מיליון דירות חדשות יישארו על הנייר, באתר כלכליסט, 22 בדצמבר 2019
2. 1 2  ליאור גוטמן, היעד: ב־2025 הסינים יסיעו המונים בראשל"צ, באתר כלכליסט, 15 בדצמבר 2020
3. 1 2  אסף זגריזק, ‏רכבת בלי גלגלים, ההימור החדש של משרד התחבורה ברכבת הקלה, באתר גלובס, 25 בינואר 2022
4. ↑  איציק עזרא, מראשון לציון לנתב"ג ברכבת הקלה, באתר "השקמה ראשון לציון", 15 ביולי 2018
5. ↑  איילת רוטה-גבאי, הרכבת הקלה של ראשון לציון: איפה יעבור הקו החום ומתי יגיע המטרו?, באתר mynet‏ ראשון, 16 ביולי 2018
6. ↑  תמי מאור, ישונה תוואי הרכבת הקלה בראשון לציון, באתר "Local ראשון לציון", 21 באוגוסט 2018
7. ↑  אתר למנויים בלבד אסנת ניר, הושלם תכנון קווי הרכבת הקלה במטרופולין תל אביב, באתר TheMarker‏, 7 במאי 2019
8. 1 2  אתר למנויים בלבד אסנת ניר, ראשון לציון נסתמת, הרכבת הקלה לא נראית באופק - ובמשרד התחבורה מצאו תחליף, באתר TheMarker‏, 24 באוקטובר 2019
9. ↑  גל חן, ‏רכבת על גלגלים תחליף את הרכבת הקלה?, באתר ‏מאקו‏, 21 ביוני 2020
10. ↑  אסף זגריזק, נאחזים בגלגלי תקציב המדינה: אלו תקוות התחבורה הציבורית, באתר ynet, 3 באוגוסט 2021